**FJALA HAPËSE E KRYETARIT TË AAB NË FORUM**

I nderuar z. Ahmetaj, Zëvendës Kryeministër

E nderuar znj. Ibrahimaj, Ministër i Financave dhe Ekonomisë

I nderuar z. Sejko, Guvernator i Bankës së Shqipërisë

Te nderuar Kolegë, të ftuar dhe pjesëmarrës!

Në vitin 2016 Shoqata Shqiptare e Bankave organizoi të parën konferencë mbi digjitalizimin. Të parën për industrinë bankare dhe të parën nga sektorët e tjerë të ekonomisë. Sepse bankat e ndjenë të parat domosdoshmërinë e ndryshimit të modelit të biznesit, veçanërisht pas krizës së viteve 2008 – 2010.

Dhe ja ku jemi sërish sot në një forum po për digjitalizimin. 6 vjet më pas, por shumë ndryshime dhe shumë më tepër siguri për ecjen përpara pa u ndalur. Në 2016 ishte një rrugë e pashkelur për shumicën tonë. Edhe ata që kishin filluar, ishin vërtet në fillimet e tyre. Sot digjitalizimi është gjithëpërfshirës, i thellë dhe i gjithanshëm.

Thënë këtë dhe faktin që të 12 bankat ofrojnë sot shërbime dhe produkte digjitale, ndryshimi më i madh ka të bëjë me numrin e shërbimeve dhe produkteve të ofruara, si dhe me rritjen e numrit të klientëve që i përdorin. Sot shumë transferta, pagesa tatimesh, pagesa gjobash, rimbushje celulari, pagat, këmbime, hapje depozite, pagesë të faturave elektronike, utilities, pagesa ndërkombëtare, etj., kryhen nëpërmjet kompjuterit ose smartfonit. Klientët gjithnjë e më pak frekuentojnë degën dhe të tjerët, sa më parë të kryejnë transaksionin e parë dhe të familjarizohen me sistemin, do të mungojnë fizikisht në sportelet e bankave .

Pikërisht, kjo është ajo që dëshirojmë dhe ky është produkti real i digjitalizimit: shpejtësi, kosto e ulët dhe sa më pak njerëz në sportele në degë banke!

Dhe që të ndodhë kjo, duhet patjetër jo vetëm thellim brenda procedurave dhe proceseve të vetë bakës, por duhet edhe kuadër ligjor mbështetës, duhet edhe dëshirë dhe vullnet bashkëpunimi edhe nga institucionet e tjera shtetërore, publike dhe private.

Aktualisht, sfida e radhës për industrinë bankare është kryerja e pagesës për shërbimet publike të ofruara në e-Albania. Është një sfidë që po përballohet me sukses dhe së shpejti do të quhet edhe ky një proces i mbyllur. Sepse ku ka dëshirë, organizim dhe vizion, gjithmonë ka zgjidhje dhe ecje përpara.

Por digjitalizimi nuk nënkupton vetëm ndërtimin e kanaleve të komunikimit, infrastrukturën teknologjike për ndërmjetësimin e palëve. Një gjë është të ndërtosh urën dhe një gjë tjetër është të kesh kalimtarë për urën. Sot ne jemi në një fushatë të vazhdueshme edukimi dhe komunikimi me të gjithë klientë e industrisë bankare për përdorimin e kanaleve digjitale: POS ose QR Code për pagesa pa paranë fizike; ATM për tërheqje dhe depozitim të parasë fizike, të kontrollit të llogarive dhe veprime te tjera; e-banking për tërësinë e shërbimeve bankare. Ne duam sa më pak *cash* në ekonomi, sa më pak para fizike në sportelet tona, në blerje, në pagesa shërbimesh. Ne duam ekonomi të rregulluar, të formalizuar, të rregullt në dokumentacion, lehtësisht të lexueshme dhe të pakundërshtueshme. Ne duam të lehtësojmë qytetarët në kërkesat e tyre për kredi, sa më pak dokumente nga ana e tyre, sa më pak lodhje dhe sorollatje. Ne duam që shërbimi i plotë dhe cilësor të ndjehet, jo vetëm të thuhet. Prandaj në këtë Forum kemi thirrur të gjitha palët që kontribuojnë në zgjidhjen e çështjeve dhe dhënien e përgjigjeve:

1. Përse në rrjetin tonë të bizneseve nuk ka alternativë detyruese për kryerjen e pagesave përveç parasë fizike?
2. Përse nuk ka një tavan ligjor në përdorimin e parasë fizike në blerje dhe pagesa edhe për individët? Përse të mos shikohet mundësia e unifikimit të tavanit të pagesës në para fizike si për biznesin dhe për individin?
3. Përse bankat të mos përdorin qasjen në e-Albania për të marë informacionin e duhur për efekt të analizës së riskut të klientit të saj, me konsensusin e dhënë nga klienti?

Pyetjet që shtrojmë kanë marë përgjigje në vendet e tjera. Maqedonia e Veriut lejon pagesat në para fizike deri në 500 euro; Greqia dhe Hungaria kanë detyruese alternativë të pagesës përveç parasë fizike; në Serbi bankat kanë qasje në shumë nga informacionet e institucioneve shtetërore. Siç do të dëshmohet në Forum nga folësit, eksperienca ekziston, ne duam ta ndjekim duke e përshtatur në kushtet tona.

Ky është edhe qëllimi se pse ky forum është ndërtuar në një format intensiv, me përfaqësues të institucioneve për një përballje të mundshme të pikave të përbashkëta të zgjidhjeve, për më shumë iniciativë dhe guxim për ndryshim. Ne e duam këtë ndryshim. Kemi investuar pa ndërprerje që nga pas krizës së 2010-ës për sistemet tona, për komunikimin, për teknologjinë, për zgjidhjet nga më cilësoret dhe më të avancuarat. Mjafton të përmend se mbi 75 milionë euro investime në teknologji, e-banking, ATM e POS që nga viti 2017 e deri me prill 2022. Na vjen keq kur qëllon të dëgjojmë se bankat tona janë mbrapa, në krahasim me vendet e tjera. Më lejoni t’ju them me vërtetësi se standardet e bankave tona nuk kanë asnjë dallim nga ato të bankave në vendet e zhvilluara.

Kanalet alternative të pagesave, ulja e parasë fizike dhe lufta ndaj informalitetit, si dhe qasja e bankave në platformën e-Albania janë çështjet themelore që ne do të duam të kemi një përgjigje sot për planet për nesër. Prandaj i ftoj pjesëmarrësit të jenë aktive dhe të drejtpërdrejta në diskutimin e këtyre çështjeve. Sa më shpejt dhe më mirë të identifikojmë hapat tona të radhës, aq më shpejt do të bëjmë të mundur ndryshimin – ndryshim që do të përmirësojë mënyrën se si e organizojmë dhe ndërtojmë jetën tonë.

Bankat janë në mbështetje dhe në krye të të gjithë këtij ndryshimi!

Faleminderit.